               EURÓPSKA KOMISIA
            V Bruseli15. 10. 2019
            COM(2019) 469 final
            2019/0222(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Rade Svetovej obchodnej organizácie pre obchod s tovarom, pokiaľ ide o rokovací poriadok Výboru pre uľahčenie obchodu

               DÔVODOVÁ SPRÁVA

               1.Predmet návrhu

               Týmto návrhom sa stanovuje pozícia, ktorá sa má zaujať v mene Únie vo Svetovej obchodnej organizácii (ďalej len „WTO“) v súvislosti s navrhovaným prijatím rokovacieho poriadku Výboru pre uľahčenie obchodu (ďalej len „výbor“) v súlade s Dohodou WTO o uľahčení obchodu (ďalej len „dohoda“).

               2.Kontext návrhu

               2.1.Dohoda o uľahčení obchodu

               Dohoda, ktorej je EÚ zmluvnou stranou
                  1
               , bola prijatá na 9. Konferencii ministrov WTO na Bali v roku 2013 s cieľom zjednodušiť, modernizovať a uľahčiť procesy vývozu a dovozu medzi členmi WTO. Obsahuje ustanovenia o rýchlejších, zjednodušených, transparentnejších a účinnejších postupoch na hraniciach, ktoré urýchľujú pohyb, prepustenie a colné vybavenie tovaru, vrátane tovaru v tranzite, a stanovujú sa v nej opatrenia na účinnú spoluprácu medzi colnými orgánmi a inými príslušnými orgánmi v oblasti uľahčenia obchodu a dodržiavania colných predpisov. Dohoda nadobudla platnosť 22. februára 2017.

               2.2.Pripravovaný akt Rady pre obchod s tovarom

               V článku 23 ods. 1 dohody sa zriaďuje Výbor pre uľahčenie obchodu a stanovuje sa v ňom, že „výbor schváli vlastný rokovací poriadok“. Na tento účel predložilo Japonsko, Argentína, Nórsko a Paraguaj návrh, ktorý získal plnú podporu na poslednom zasadnutí Výboru WTO pre uľahčenie obchodu 25. júna 2019. Navrhované pravidlá sú administratívnej povahy a zabezpečujú efektívnu organizáciu a postupy počas zasadnutí Výboru pre uľahčenie obchodu.

               V súlade s článkom IV ods. 6 Dohody o založení WTO uzavretej v Marrákeši musí byť rokovací poriadok pomocných orgánov, akým je napríklad Výbor pre uľahčenie obchodu, schválený Radou WTO pre obchod s tovarom, aby nadobudol účinnosť.

               3.Pozícia, ktorá sa má zaujať v mene Únie

               Rokovací poriadok má administratívnu povahu. Jeho cieľom je zabezpečiť účinné fungovanie Dohody o uľahčení obchodu. Je v záujme EÚ, aby sa prijal tento rokovací poriadok, ktorý získal plnú podporu na zasadnutí Výboru pre uľahčenie obchodu, aby výbor dobre fungoval a účinne monitoroval vykonávanie Dohody o uľahčení obchodu. Tento rokovací poriadok vychádza z rokovacieho poriadku Generálnej rady WTO
                  2
                a bol upravený len preto, aby sa splnili špecifické potreby Výboru pre uľahčenie obchodu. Napríklad v článku 1 rokovacieho poriadku Generálnej rady je doplnená povinnosť, že výbor zasadá aspoň raz za rok, čo ale nie je prípad Generálnej rady. Ďalej to napríklad môže byť, že pozvanie na zasadnutia by sa podľa možnosti malo zasielať tri týždne pred zasadnutiami, aby sa uľahčila príprava pozícií, ktoré môžu byť niekedy zložité, najmä ak súvisia s pomocou spojenou s plnením určitých záväzkov. V Generálnej rade je možné zvolať zasadnutie vo veľmi krátkom čase, ak je to naliehavé, a zvyčajne do 10 pracovných dní (článok 2).

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  3
               .

               4.1.2.Uplatnenie na tento prípad

               Svetová obchodná organizácia je medzinárodná organizácia zriadená Dohodou o založení WTO uzavretou v Marrákeši (ďalej len „Dohoda o založení WTO“). Výbor pre uľahčenie obchodu bol zriadený ako pomocný orgán v rámci právomoci Rady pre obchod s tovarom.

               Akt, ktorý má Rada pre obchod s tovarom prijať, predstavuje akt s právnymi účinkami. Pripravovaným aktom sa nedopĺňa ani nemení inštitucionálny rámec dohody. Schvaľujú sa ním len pravidlá fungovania Výboru pre uľahčenie obchodu.

               Procesnoprávny základ pre navrhované rozhodnutie je preto článok 207 ods. 3 a 4 v spojení s článkom 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka sú len vedľajšie, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týka spoločnej obchodnej politiky. Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               5.Uverejnenie pripravovaného aktu

               Neuplatňuje sa.

               2019/0222 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Rade Svetovej obchodnej organizácie pre obchod s tovarom, pokiaľ ide o rokovací poriadok Výboru pre uľahčenie obchodu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Únia uzavrela Dohodu o uľahčení obchodu na základe rozhodnutia Rady (EÚ) 2015/1947
                  4
                a táto dohoda nadobudla platnosť 22. februára 2017.

               (2)Podľa článku 23 ods. 1 dohody Výbor pre uľahčenie obchodu môže prijať svoj rokovací poriadok.

               (3)Podľa článku IV ods. 6 Dohody o založení Svetovej obchodnej organizácie uzavretej v Marrákeši rokovací poriadok Výboru pre uľahčenie obchodu podlieha schváleniu Radou pre obchod s tovarom.

               (4)Je vhodné stanoviť pozíciu, ktorá sa má zaujať v mene Únie vo Výbore pre obchod s tovarom, keďže pripravované rozhodnutie bude pre Úniu záväzné.

               (5)Je vhodné vyjadriť súhlas s navrhovaným rokovacím poriadkom, ktorý umožní Výboru pre uľahčenie obchodu efektívne fungovať. Tento rokovací poriadok vychádza z rokovacieho poriadku Generálnej rady Svetovej obchodnej organizácie a bol upravený s cieľom splniť špecifické potreby Výboru pre uľahčenie obchodu,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať na zasadnutí Rady pre obchod s tovarom, pokiaľ ide o prijatie rokovacieho poriadku Výboru pre uľahčenie obchodu, ako sa uvádza v prílohe, je podporiť jeho prijatie.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady (EÚ) 2015/1947 z 1. októbra 2015, Ú. v. EÚ L 284, 30.10.2015, s. 1 – 2.

                     (2)

                        Dokument WT/L/161 z 25. 7. 1996 „Rokovací poriadok pre zasadnutia Konferencie ministrov a zasadnutia Generálnej rady.“

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Rozhodnutie Rady (EÚ) 2015/1947 z 1. októbra 2015 o uzavretí Protokolu, ktorým sa mení Dohoda o založení Svetovej obchodnej organizácie uzavretá v Marrákeši, v mene Európskej únie (Ú. v. EÚ L 284, 30.10.2015, s. 1).

    ---documentbreak---

               EURÓPSKA KOMISIA
            V Bruseli15. 10. 2019
            COM(2019) 469 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Rade Svetovej obchodnej organizácie pre obchod s tovarom, pokiaľ ide o rokovací poriadok Výboru pre uľahčenie obchodu

               PRÍLOHA

               ROKOVACÍ PORIADOK VÝBORU PRE UĽAHČENIE OBCHODU
                  1

               Rokovací poriadok pre zasadnutia Generálnej rady (WT/L/161) sa uplatňuje mutatis mutandis na zasadnutia Výboru pre uľahčenie obchodu s výnimkou týchto ustanovení:

               Kapitola I – Zasadnutia

               a)Článok 1 (rokovacieho poriadku Generálnej rady) by sa mal zmeniť v súlade s článkom 23 ods. 1.2 Dohody o uľahčení obchodu s cieľom stanoviť, že:

               „Výbor sa schádza podľa potreby a podľa príslušných ustanovení Dohody o uľahčení obchodu, minimálne však jedenkrát do roka.“

               b)Znenie prvej vety článku 2 by sa malo zmeniť takto:

               „Zasadnutia výboru zvoláva generálny riaditeľ na základe oznámenia vydaného podľa možnosti tri týždne a v každom prípade aspoň desať kalendárnych dní pred stanoveným dátumom zasadnutia.“

               Kapitola II – Program

               c)Článok 5 rokovacieho poriadku Generálnej rady by sa nemal uplatňovať
                  2
               .

               d)Článok 11 by sa mal upraviť takto:

               „Zástupcovia medzinárodných medzivládnych organizácií sa môžu zúčastňovať na zasadnutiach ako pozorovatelia, ak ich v súlade s usmerneniami uvedenými v prílohe 3 k rokovaciemu poriadku Generálnej rady pozve Výbor pre uľahčenie obchodu.

               Okrem toho v súlade s článkom 23 ods. 1 pododsekom 1.5 Dohody o uľahčení obchodu môže výbor vyzvať zástupcov iných medzinárodných organizácií, ktorí majú právomoc v oblasti uľahčenia obchodu, alebo ich pomocných orgánov, aby:

               a)sa zúčastnili zasadnutí výboru a

               b)diskutovali o osobitných záležitostiach týkajúcich sa vykonávania tejto dohody.“

               Kapitola V – Úradníci

               e)Články 12, 13 a 14 by sa mali zmeniť tak, aby výbor mohol voliť podpredsedu. Články 12, 13 a 14 by sa preto mali upraviť takto:

               „Článok 12. Výbor si volí predsedu
                  3
                a spomedzi zástupcov členov môže zvoliť podpredsedu. Voľba sa uskutoční na prvom zasadnutí v roku a nadobudne účinnosť na konci zasadnutia. Predseda a podpredseda vykonávajú svoju funkciu do konca prvého zasadnutia nasledujúceho roka.

               Článok 13. Ak je predseda neprítomný na ktoromkoľvek zasadnutí alebo jeho časti, funkcie predsedu vykonáva podpredseda. Ak nebol zvolený žiadny podpredseda alebo ak podpredseda nie je prítomný, výbor pre toto zasadnutie alebo jeho časť zvolí dočasného predsedu.

               Článok 14. Ak predseda už nemôže vykonávať funkcie úradu, výbor určí podpredsedu uvedeného v článku 12, alebo ak nebol zvolený žiadny podpredseda, zvolí dočasného predsedu na vykonávanie týchto funkcií až do zvolenia nového predsedu.“

               Kapitola VI – Činnosť výboru

               f)Znenie prvej vety článku 24 by sa malo zmeniť takto:

               „S cieľom urýchliť činnosť výboru predseda môže vyzvať zástupcov, ktorí chcú vyjadriť podporu pre daný návrh, aby hlasovali zdvihnutím ruky, čo sa v zápisnici riadne zaznamená ako vyjadrenie podpory.“

               Kapitola VII – Prijímanie rozhodnutí

               g)Článok 33 by sa mal zmeniť takto:

               „Ak nie je možné dospieť k rozhodnutiu na základe konsenzu, záležitosť sa postúpi Rade pre obchod s tovarom.“

               h)Článok 34 by sa nemal uplatňovať.

               __________

                     (1)

                        Na základe oznámenia od Argentíny, Japonska, Nórska a Paraguaja (G/TFA/W/14).

                     (2)

                        Článkom 2, 3 a 6 rokovacieho poriadku Generálnej rady sa zabezpečí dostatočná príprava a rozoslanie programu.

                     (3)

                        Výbor uplatňuje príslušné usmernenia uvedené v dokumente „Usmernenia pre menovanie úradníkov do orgánov WTO“ (WT/L/31, zo 7. februára 1995).